Studiefonds vir jong, belowende mediese studente gestigVoor van links na regs is Lindie Strydom, Danie Brink, Dr Erich Theunissen en Dinah Theron. Agter is Opell Greeff, Dr de Jongh (kleinseun van AG Visser), Dr Piet Barnard (Hoof van Afrikaanse Geneesheer Vereniging) en Hannes Nell. Die A.G. Visser Geneeskunde-studiefonds is Dinsdagaand tydens ’n spoggeleentheid by die Centurion-teater gestig. Die studiefonds sal deur Solidariteit Helpende Hand se Afrikaanse Beursinstituut bestuur en geadministreer word. “Deur die A.G. Visser Geneeskunde-studiefonds wil Helpende Hand vir ’n behoeftige student wat die potensiaal het om in die veld van geneeskunde te studeer, die geleentheid bied om hierdie toekomspad te kan volg,” sê dr. Danie Brink, die uitvoerende hoof van Helpende Hand. “Hierdie stap sal ook ’n bydrae lewer om ons land se tekort aan opgeleide geneeskundiges te verminder.” Soos A.G. Visser, begaafde mediese dokter, digter en kunstenaar, het prof. Oppell Greeff, hoof van die departement farmakologie aan die Universiteit van Pretoria, uit behoeftige omstandighede gekom en uiteindelik ’n suksesvolle mediese loopbaan gevolg. Prof. Greeff het die gehoor aangemoedig om self beurse te stig of tot fondse soos die A.G. Visser Geneeskunde-studiefonds by te dra. Hy het gepraat oor die belangrikerol wat ’n studielening vir hom as ’n behoeftige jong student] gespeel het. Vanjaar fokus Helpende Hand op die uitbou van die beursplatform sodat nog meer voornemende studente die geleentheid kan kry om hulle te bekwaam om uiteindelik ’n bydrae tot die ekonomie en hul eie families te kan lewer. Die Afrikaanse Beursinstituut is in 2003 gestig om finansiële ondersteuning aan Afrikaanse studente te bied. Die beursplatform het sedertdien tot 74 beurse gegroei. Vanjaar is R7 miljoen se beurslenings aan 529 behoeftige studente toegeken. Ongeveer 2 500 studente is al in totaal op dié manier gehelp.